- Vi har skruet op for, hvor ofte vi udbetaler penge til restauranterne og har øget vores markedsføring for at sikre restauranterne flere ordrer. Og så kan man da godt blive grundlæggende ked af at blive lagt for had. Men vi forstår godt, det er super hårdt for alle restauranter i denne tid, siger Wolt-direktøren til dr.dk.

Den massive kritik har dog gjort indtryk.

- Vi tager det til os, og vi har fra start set efter tiltag, som kan hjælpe restauranterne, siger Søren Meier Svendsen.

Er du bange for, at den her kritik får konsekvenser for Wolt?

- Ja, det er da en bekymring, hvordan vores omdømme i sidste ende er, når vores intentioner misforstås. Og derfor gør vi løbende flere tiltag. Men vi må også bare gentage, at vi ikke kan levere en service, hvis vi ikke har nogen indtægt selv.

Han oplyser, at Wolt nogle dage skaber op mod 25 procent flere ordrer, end hvad der var budgetteret med. Også selv om de har mistet alt, hvad der hedder leveringer til erhvervskunder.

Hvorfor kan I ikke bare sætte kommissionen lidt ned i denne tid?

- Det at levere mad ud koster væsentligt mere, end hvad kunden betaler i leveringsgebyr. Kommissionen dækker derfor både en del af leveringsomkostninger samt husleje, it-udvikling, marketing og lønninger. Så kort sagt kan vi ikke sænke kommissionen, for så hænger vores forretning ikke sammen, og vi ender out of business.

Jeg er personligt ligeglad med Wolt, det er ikke mit firma, men jeg synes, det ligner et angreb, og det er ærgerligt. Hvorfor så ikke bare melde sig ud af Wolt? Restauratør Umut Sakarya

Just Eat har sænket deres gebyr til små og mindre restauranter i 30 dage under coronakarantænen. Hvorfor kan I så ikke også?

- Jeg skal ikke kunne sige, hvorfor Just Eat kan, men de har været i spillet i 20 år, og vi har kun været i Danmark i tre år nu, så det er klart, de har en anden kapital. Lige nu genererer vi ikke nogen profit overhovedet, fordi vi er en ung virksomhed, som er vækstet.

Ifølge Politiken tør restauratører ikke stå frem med kritik af Wolt, fordi de frygter for repressalier og en dårligere placering på appen. Straffer I på den måde?

- Nej, det er ikke rigtigt. Faktisk er det ikke teknisk muligt at sætte nogen bagerst i køen, da vores system er styret af algoritmer. Vi presser ikke nogen til at arbejde med os, og vi bruger ikke trusler eller prøver at presse nogen til at tie stille, lyder det fra Wolt-direktøren.

Restauratør: 'Det ligner et angreb'

Midt i debatten får Wolt nu opbakning fra en uventet side, nemlig fra restauratør Umut Sakarya, der med sine fire restauranter prøver at klare sig gennem krisen med takeaway.

For tre uger siden var Umut Sakarya ikke på Wolt, men da coronakrisen lukkede ned for spisende gæster i restauranterne, meldte han sig til. Og det har han ikke fortrudt.

- Vi kan hurtigt blive enige om, at Wolt er dyrt. Men det er også godt, og man får noget for pengene. Den service, de yder, har jeg ikke set hos andre tjenester, og jeg taler af erfaring, siger han.